RAPORT AL COMISIEI Al treisprezecelea raport privind pregătirile practice în vederea viitoarei extinderi a zonei euro /* COM/2013/0855 final */





RAPORT AL COMISIEI CĂTRE PARLAMENTUL EUROPEAN, CONSILIU, BANCA CENTRALĂ EUROPEANĂ, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Al treisprezecelea raport privind pregătirile practice în vederea viitoarei extinderi a zonei euro 1. Introducere La 9 iulie 2013, Consiliul a decis că Letonia îndeplinește condițiile necesare pentru adoptarea monedei euro[1]. Letonia va adopta moneda euro la 1 ianuarie 2014 („ziua €”), ceea ce face ca numărul total de state membre care au adoptat euro să se ridice la optsprezece. Rata de conversie între lats leton și euro a fost stabilită în mod irevocabil la 0,702804 lats letoni pentru un euro[2]. Pregătirile practice pentru trecerea la moneda euro au intrat în faza finală. Bancnotele și monedele euro vor dobândi calitatea de mijloc legal de plată în ziua adoptării monedei euro (denumit scenariul „big bang”). În urma primului raport al Comisiei privind pregătirile practice ale Letoniei pentru introducerea monedei euro[3], prezentul raport evaluează progresele suplimentare înregistrate până la sfârșitul lunii octombrie 2013. Acesta abordează în special pregătirile pentru introducerea de numerar euro, măsurile instituite pentru protecția consumatorilor în perioada de trecere la moneda euro, cum ar fi campania intitulată „Introducem corect moneda euro” și campania de comunicare. Documentul de lucru al serviciilor Comisiei anexat la prezentul raport oferă detalii cu privire la pregătirea introducerii monedei euro în celelalte state membre care nu au adoptat încă moneda unică și nu beneficiază de derogare. 2. Situația pregătirilor pentru trecerea la moneda euro în Letonia De la ultimul raport al Comisiei, autoritățile letone și părțile interesate implicate au realizat progrese globale semnificative în vederea unei tranziții reușite și fără griji la moneda euro. 2.1. Organizarea trecerii la moneda euro, adaptarea sistemului juridic și pregătirile din sectorul public Planul național leton de trecere la moneda euro din 19 septembrie 2012 a fost actualizat ultima dată la 4 aprilie 2013. Progrese suplimentare în legătură cu adaptarea sistemului juridic la moneda euro au fost realizate prin adoptarea de către Saeima, la 19 septembrie 2013, a 113 amendamente la legi. Procesul de modificare a reglementărilor guvernului și a reglementărilor municipale este încă în curs. Conversia sistemelor IT se desfășoară conform planului. A fost instituit un registru al riscului IT; acesta enumeră sistemele informatice esențiale ale administrației publice. 2.2. Pregătirile pentru introducerea monedei euro în numerar 400 de milioane de monede euro purtând fețele naționale letone și 110 milioane de bancnote euro de diverse cupiuri sunt necesare pentru introducerea monedei euro. Baterea monedelor la Staatliche Münzen Baden-Württemberg (Stuttgart, Germania) a început în iulie 2013. Bancnotele euro au fost împrumutate de la Deutsche Bundesbank. Alimentarea anticipată a instituțiilor de credit este programată să înceapă la 1 noiembrie 2013. Alimentarea anticipată secundară periodică a clienților importanți ai băncilor comerciale va începe la 10 decembrie 2013, iar clienții-corporații mai mici care utilizează o formă simplificată de alimentare anticipată secundară vor avea la dispoziție numerar euro începând cu 27 decembrie 2013. Oficiile poștale vor primi numerar euro prin alimentarea anticipată secundară prin intermediul Citadele Bank. Sumele exacte necesare pentru alimentarea anticipată și alimentarea anticipată secundară nu sunt încă disponibile, având în vedere că băncile pot înainta cereri până la 1 noiembrie 2013. Se estimează că alimentarea anticipată și alimentarea anticipată secundară se vor ridica la aproximativ 25 de milioane de bancnote euro și la aproximativ 192 de milioane de monede euro, fiecare în diferite unități de valoare. Începând din 10 decembrie 2013, publicul larg va avea la dispoziție 800 000 de pachete de monede prin intermediul a 339 de filiale ale băncilor comerciale, 302 oficii poștale și sucursale ale Băncii Letoniei (Latvijas Banka). Ambalate în pungi de plastic, pachetele de monede conțin fiecare un amestec cu toate tipurile de monede euro cu față letonă (valoare: 14,23 EUR). Cererea preliminară de pachete de monede este deja foarte ridicată (aproximativ 720 000 de pachete de monede au fost comandate). Pentru a asigura o diseminare suficientă în rândul gospodăriilor și a împiedica stocarea, nu vor fi vândute mai mult de cinci pachete de monede pe persoană. În plus, 70 000 de pachete specifice pentru comercianți (fiecare conținând 200 EUR) vor fi puse la dispoziție începând din 10 decembrie 2013. Cu toate acestea, având în vedere faptul că suma de 200 EUR este mai degrabă o sumă ridicată pentru întreprinderile mai mici din Letonia, este posibil ca micii comercianți cu amănuntul să achiziționeze numerarul necesar de euro pentru „ziua €” achiziționând mai multe pachete de monede obișnuite. Prin urmare, cererea de pachete de monede ar trebui să fie monitorizată cu atenție de către Banca Letoniei. Colecționarii străini și societățile care vând monede pot cumpăra restul pachetelor de monede și monede euro cu față letonă abia după 1 ianuarie 2014. Vor fi produse seturi speciale de monede euro pentru colecționari – 30 000 de seturi de monede de calitate B.U. (brilliant uncirculated - monedă necirculată, cu lustrul de batere intact) și 5 000 de seturi de calitate proof, și anume cu monede bătute folosind un procedeu special de batere. Data emisiunii va fi 1 ianuarie 2014 pentru ambele seturi. În contextul creșterii riscului de securitate, a fost elaborat un plan de acțiune privind securitatea, care prevede măsuri de îmbunătățire a siguranței transporturilor de numerar de către sectorul transporturilor de fonduri (cash-in-tranzit CIT) în timpul procesului de tranziție. Pentru a examina eventualele condiții meteorologice nefavorabile, a fost instituit un plan de acțiune. Numerarul de monedă națională lats aflat în circulație a scăzut de la începutul anului, dar cifrele sunt în continuare ridicate. Valoarea bancnotelor și a monedelor lats care vor fi retrase era de 971 de milioane LVL la 30 septembrie 2013. Demonetizarea monedelor lats a început la 5 septembrie 2013. În vederea reducerii numerarului de lats înaintea „zilei €”, mai multe bănci au oferit clienților lor posibilitatea să depună monede lats în conturile de economii, gratuit, începând din octombrie 2013. În plus, Banca Letoniei oferă gratuit și fără restricții schimbul de monede lats în bancnote lats. Băncile comerciale și-au intensificat promovarea în rândul clienților a altor mijloace de plată decât prin numerar. Marii comercianți cu amănuntul de produse alimentare au aderat la această inițiativă. În scopul reducerii numărului de bancnote lats de valoare mare aflate în circulație în apropierea „zilei €”, societățile de transport de fonduri și întreprinderile au fost încurajate să se abțină de la a comanda bancnote de valoare mare. Având în vedere importanța numerarului ca mijloc de plată și ca rezerve de valoare în Letonia, este deosebit de important să se continue și să se intensifice aceste măsuri și în următoarele săptămâni, dacă este posibil. În perioada de trecere la moneda euro, băncile comerciale și oficiile poștale vor fi nevoite să manipuleze în mod excepțional sume mari de numerar. Pentru a facilita logistica retragerii monedelor lats, societăților de transport de fonduri și băncilor comerciale li se pun la dispoziție containere mobile standard pe care să le utilizeze pentru colectarea, stocarea și transportul de monede. Începând cu „ziua €”, Banca Letoniei va schimba cantități nelimitate de lats în euro, pentru o perioadă nelimitată de timp și în mod gratuit. Sucursalele Băncii Letoniei vor fi deschise în ziua de 1 ianuarie 2014 pentru a putea oferi publicului larg servicii de schimb de numerar. Sectorul bancar leton cuprinde 25 de bănci cu 371 de sucursale de bănci, din care 19 bănci cu 321 de sucursale oferă servicii de numerar. Băncile comerciale vor oferi servicii nelimitate de schimb de numerar, în mod gratuit, timp de șase luni după „ziua €”. Pentru facilitarea acestui proces, unele bănci își vor prelungi programul de lucru în ultimele săptămâni din an. Cele patru bănci mari (149 de sucursale) vor fi deschise în data de 30 decembrie 2013, zi care este sărbătoare legală în Letonia. Toate cele 96 de sucursale ale celor mai mari două bănci vor fi deschise în data de 31 decembrie 2013, ca zi lucrătoare scurtă. La 1 ianuarie 2014, 22 de sucursale ale celor mai mari trei bănci vor fi deschise în timpul după-amiezii. Mai multe bănci vor mobiliza personal suplimentar în sucursale (unul sau doi funcționari pentru fiecare sucursală) pentru operațiunile cu numerar în perioada de dublă circulație (primele două săptămâni din luna ianuarie 2014). Servicii de colectare de numerar vor fi furnizate în mod proactiv comercianților cu amănuntul și altor clienți comerciali. În prezent se adaptează dispozitivele de numărare și de depozitare din sucursale. Automatele de distribuire de numerar (ATM) vor fi alimentate cu euro în ultimele zile ale lunii decembrie 2013. 99,8 % din cele 1 061 de bancomate din Letonia vor distribui bancnote euro în primele 30 de minute ale zilei de 1 ianuarie 2014. Bancomatele care nu pot fi adaptate la timp ar trebui să fie închise. Bancomatele vor fi alimentate în principal cu bancnote în valoare de 10, 20 și 50 EUR. Bancnotele de 5 EUR vor fi disponibile la 242 de bancomate începând cu 1 ianuarie 2014 și la alte 460 de bancomate de la 15 ianuarie 2014. Utilizarea, în principal, a bancnotelor în cupiuri mici la bancomate este o bună practică în vederea reducerii riscului de epuizare rapidă a numerarului euro cu valoare mică de către comercianții cu amănuntul. Băncile au fost, la rândul lor, sfătuite să nu distribuie cupiuri mari la ghișee în primele săptămâni de după „ziua €”. Terminalele de plăți electronice (POS) vor trece instantaneu la euro la 1 ianuarie 2014. Clienții băncilor au fost încurajați să facă plăți electronice mai des, în special în primele zile după „ziua €”. 99,3 % din POS-uri se conformează deja zonei unice de plăți în euro (SEPA). Adaptarea sistemelor informatice ale băncilor este în curs, iar testarea finală este programată pentru sfârșitul lunii noiembrie-începutul lunii decembrie 2013. Începând cu sfârșitul lunii septembrie 2013, Banca Letoniei împreună cu Federația Angajatorilor din Letonia au oferit cursuri de formare pentru agenții care operează cu numerar și pentru contabili cu privire la numerarul euro, în general, și la elementele de securitate, în special. La aceste cursuri de formare, care sunt susceptibile să acopere 26 de orașe din toate regiunile până la sfârșitul lunii noiembrie 2013, participă în special comercianții cu amănuntul și angajații oficiilor poștale („formarea formatorilor”). Angajații băncilor au beneficiat de formare specială din partea angajatorilor lor privind principiile generale ale introducerii monedei euro și implicațiile acesteia asupra serviciilor bancare, precum și asupra disponibilității serviciilor bancare în jurul „zilei €”. Pentru a îmbunătăți accesul la servicii de schimb de numerar în special în zonele rurale, Latvijas Pasts (Poșta letonă) va juca un rol activ în introducerea monedei euro în numerar. Vor exista birouri de schimb de numerar pentru publicul larg în 302 oficii poștale timp de trei luni începând cu „ziua €” (cu posibilitatea prelungirii cu încă trei luni). Oficiile poștale nu vor fi deschise în ziua de 1 ianuarie 2014, dar vor fi deschise sâmbătă, 4 ianuarie 2014, contrar practicii uzuale. Pregătirile pentru introducerea monedei euro în numerar sunt destul de avansate. Cererea preliminară de pachete de monede este deja ridicată și ar trebui să fie monitorizată cu atenție de către Banca Letoniei. În contextul importanței numerarului ca mijloc de plată și ca rezerve de valoare în Letonia, este deosebit de important să se continue și să se intensifice măsurile de reducere a numerarului lats aflat în circulație oricând este posibil în apropierea „zilei €”. Băncile ar trebui să ia în calcul posibilitatea de a le oferi clienților lor gratuit servicii de schimb de monede lats în bancnote lats. Un lucru pozitiv este că, în primele 30 de minute ale zilei de 1 ianuarie 2014, 99,8 % dintre bancomate vor distribui bancnote euro. Bancomatele care nu pot fi adaptate la timp ar trebui să fie închise. Utilizarea, în principal, a bancnotelor în cupiuri mici la bancomate este o bună practică având în vedere obligația comercianților cu amănuntul de a da restul exclusiv în euro începând cu „ziua €”. Băncile și oficiile poștale ar trebui, de asemenea, să se abțină de la distribuirea bancnotelor în cupiuri mari la ghișee în săptămânile de dinainte și de după „ziua €”. Băncile și Poșta letonă ar trebui să se pregătească atent pentru un volum de lucru considerabil mai mare și pentru un număr mult mai mare de clienți în primele zile din ianuarie 2014. 2.3. Prevenirea practicilor abuzive și a percepției greșite a cetățenilor asupra evoluției prețurilor Opinia publică din Letonia este îngrijorată în legătură cu posibilele efecte ale trecerii la moneda euro asupra prețurilor (a se vedea secțiunea 3 de mai jos). Prin urmare, este deosebit de important ca autoritățile letone să ia toate măsurile necesare pentru a preveni practicile abuzive și pentru a risipi percepțiile greșite cu privire la evoluția prețurilor. Începând din ianuarie 2013, societatea „Aptauju centrs” a monitorizat prețurile a 120 de produse și servicii frecvent achiziționate în cele mai populare puncte de vânzare din cele mai mari șapte orașe ale Letoniei. Printre serviciile monitorizate se numără serviciile care, pe baza experienței anterioare privind adoptarea monedei euro, sunt cele mai susceptibile să fie afectate de majorarea prețurilor legată de trecerea la moneda euro, cum ar fi saloanele de coafură, restaurantele și cafenelele, precum și serviciile de reparații auto. Rezultatele monitorizării au fost publicate periodic pe site-ul Ministerului Economiei și pe site-ul internet dedicat trecerii la moneda euro. În mare, prețurile s-au dovedit a fi stabile. În perioada martie - sfârșitul lunii septembrie 2013, în medie, prețurile nu s-au schimbat în cazul a 86,53 % dintre produse/servicii, pe când prețurile la 7,16 % dintre produse/servicii au scăzut, iar majorări de prețuri au fost identificate la 6,51 % din prețurile monitorizate. Afișarea dublă obligatorie a prețurilor în lats și în euro a început la 1 octombrie 2013 și va dura până la 30 iunie 2014. Se recomandă ca, prin reglementare, să se garanteze că dubla afișare a prețurilor încetează la 1 ianuarie 2015 și să se asigure că această dată limită este clar comunicată publicului, astfel încât acesta să utilizeze cât mai bine perioada de dublă afișare a prețurilor pentru a se familiariza cu noua scară de valori. Acest lucru va ușura familiarizarea deplină a cetățenilor cu noua monedă. La 12 iulie 2013 a fost lansată campania „Introducem corect moneda euro”, prin care întreprinderile sunt invitate (de exemplu, comercianții cu amănuntul, instituțiile financiare, magazinele online) să se angajeze să nu folosească în mod abuziv trecerea la moneda euro pentru propriul beneficiu, să respecte regulile trecerii la moneda euro și să le ofere clienților lor asistența necesară. Aceasta este coordonată de Ministerul Economiei din Letonia și beneficiază de sprijinul, printre altele, a opt organizații profesionale, printre care Camera de Comerț din Letonia și Confederația Patronală din Letonia. Participanții la campanie au dreptul de a utiliza un autocolant cu un logo specific „Introducem corect moneda euro” care demonstrează participarea lor și sunt enumerați pe o „listă albă” disponibilă pe site-ul internet al proiectului euro. Începând de la sfârșitul lunii octombrie 2013, aproximativ 1 100 de societăți (peste 9 500 de puncte de vânzare) care vând bunuri sau servicii pentru consumatori au aderat la campania „Introducem corect moneda euro”. Printre participanți se numără cele cinci cele mai mari lanțuri de magazine de vânzare cu amănuntul. Această rată de participare nu este satisfăcătoare și este încă departe de obiectivul și așa destul de scăzut preconizat de autoritățile letone (o rată de participare a cel puțin 70 % dintre comercianții cu amănuntul, societățile de vânzare cu ridicata și furnizorii de servicii până la 1 ianuarie 2014, adică aproximativ 10 000 de societăți sau 30 000 de puncte de vânzare). Autoritățile letone intenționează să consolideze semnificativ campania mass-media specifică și activitățile de informare care includ publicitatea prin radio, presa scrisă, internet, rețelele de socializare și spoturile TV în săptămânile rămase până la „ziua €”. Este îmbucurător faptul că Camera de Comerț din Letonia este un partener activ în promovarea campaniei „Introducem corect moneda euro” în rândul membrilor săi. Va fi necesar angajamentul deplin al tuturor părților interesate implicate pentru a atinge un maximum de participanți înainte de 1 ianuarie 2014. Ar trebui să se ia în calcul folosirea activă a unor voluntari instruiți special în acest scop pentru promovarea aderării la campanie, prin vizite la fața locului în magazine. Respectarea cerințelor de afișare a prețurilor și de conversie (de exemplu, regulile de rotunjire) în cursul perioadei de afișare dublă și punerea în aplicare a memorandumului intitulat „Introducem corect moneda euro” sunt monitorizate de Centrul pentru protecția drepturilor consumatorilor (CPDC), de organizațiile neguvernamentale (ONG) care protejează drepturile consumatorilor, de serviciul alimentar și veterinar de stat și de serviciul de administrare fiscală. La 1 octombrie 2013 au început controale intense în acest sens. În urma primului raport al Comisiei Europene referitor la pregătirile practice ale Letoniei pentru introducerea monedei euro, numărul total de inspectori implicați a fost considerabil majorat (în prezent, 346 de inspectori). Majoritatea inspectorilor activează la Riga. Cu toate acestea, inspectorii din partea ONG-urilor care își desfășoară activitatea în domeniul drepturilor consumatorilor activează în 20 de orașe din toate regiunile Letoniei. În octombrie 2013 au fost efectuate 5 570 de controale (numărul total de controale planificate: 36 000). CPDC și Asociația pentru protecția intereselor consumatorilor au realizat 3 746 de verificări și au depistat abateri la 1 681 de puncte de vânzare, din care, în majoritatea cazurilor (în 1 082 de puncte de vânzare), conversia prețurilor în euro era incorectă. În 411 cazuri, prețurile nu au fost deloc indicate în euro. Până la sfârșitul lunii octombrie abaterile erau deja remediate la 1 306 puncte de vânzare, iar în 803 puncte de vânzare, acest lucru s-a făcut pe loc, în prezența unui inspector din partea CPDC. În cazul unor abateri grave sau repetate, se poate aplica o amendă de până la 500 LVL (711,44 EUR). Până la ora actuală, CPDC a demarat proceduri administrative în cinci cazuri. Serviciul alimentar și veterinar de stat a efectuat 1 745 de controale de prețuri (la 129 de puncte de vânzare au fost depistate abateri), iar serviciul de administrare fiscală 79 de controale (la șapte puncte de vânzare au fost depistate abateri). În ceea ce privește punerea în aplicare a memorandumului intitulat „Introducem corect moneda euro”, întreprinderile care nu remediază abaterile constatate de inspectori, care contravin în mod repetat cerințelor sau memorandumului și/sau care utilizează practici comerciale neloiale în ceea ce privește prețul indicat sunt înscrise pe o „listă neagră” pusă la dispoziția publicului. O societate înscrisă pe „lista neagră” nu va mai fi eligibilă pentru „lista albă” și își pierde dreptul de a utiliza logoul campaniei „Introducem corect moneda euro”. Se recomandă ca numărul și tipurile de abateri să fie monitorizate îndeaproape în lunile care urmează, în vederea facilitării unei reacții adecvate, inclusiv, dacă este cazul, o mai bună informare privind implementarea afișării duble sau conversia prețurilor. În plus, în contextul opiniei publice nefavorabile în acest stadiu (a se vedea secțiunea 3 de mai jos), o reacție rapidă din partea autorităților va constitui un factor esențial de câștigare a încrederii cetățenilor. De la 1 octombrie 2013, consumatorii pot depune reclamații la CPDC în legătură cu abaterile de la normele privind indicarea prețurilor prin intermediul unei linii telefonice speciale pentru reclamații, prin linia telefonică europeană de urgență, prin e-mailuri și prin scrisori. În octombrie, CPDC a primit 180 de reclamații din partea consumatorilor dintre care 103 se refereau la majorări de prețuri, 31 la conversii incorecte ale prețurilor și 37 la absența indicării prețului în euro. CPDC sau o ONG cooperantă prelucrează reclamațiile în termen de cel mult 48 de ore de la introducerea lor. Reclamațiile privind eventuale majorări ale prețurilor care au legătură cu euro sunt examinate de Consiliul leton al concurenței. Este îmbucurător faptul că numărul de inspectori implicați în monitorizarea afișării duble a prețurilor și în punerea în aplicare a memorandumului „Introducem corect moneda euro” a fost crescut în mod semnificativ. Este esențială o reacție rapidă în cazul în care întreprinderile nu respectă cerințele de afișare și de conversie a prețului (de exemplu, regulile de rotunjire) sau nu pun în aplicare în mod corespunzător memorandumul „Introducem corect moneda euro”. Ar trebui să se garanteze intensificarea controalelor de la 1 ianuarie 2014. Utilizarea campaniei „Introducem corect moneda euro” trebuie să fie îmbunătățită semnificativ. Va fi necesar angajamentul deplin al tuturor părților interesate pentru a atinge un maximum de participanți înainte de 1 ianuarie 2014. Ar trebui să se aibă în vedere utilizarea unor voluntari special instruiți pentru a promova aderarea la această campanie. La acest exercițiu ar trebui să participe și ONG-urile cu activitate în domeniul drepturilor consumatorilor care se ocupă deja de monitorizarea implementării corecte a afișării duble și care ar putea promova cu această ocazie și campania „Introducem corect moneda euro”. De asemenea, toate cele 119 autorități locale ar trebui să participe la campanie. Se recomandă ca, prin reglementare, să se garanteze că dubla afișare a prețurilor încetează la 1 ianuarie 2015 și să se asigure că această dată limită este clar comunicată publicului, astfel încât acesta să utilizeze cât mai bine perioada de dublă afișare a prețurilor pentru a se familiariza cu noua scară de valori. Acest lucru va ușura familiarizarea deplină a cetățenilor cu noua monedă. 2.4. Pregătiri pentru trecerea la moneda euro în zonele rurale și pregătiri în cadrul întreprinderilor Având în vedere obiceiul cetățenilor letoni de a face plăți în numerar, este esențial să existe o bună planificare și pregătire a procedurilor de trecere la moneda euro în zonele rurale pentru o tranziție fără probleme. Acoperirea zonelor îndepărtate cu puncte de numerar (oficii poștale, sucursalele ale băncilor și bancomate) a fost cartografiată pentru a se garanta că toate zonele beneficiază de facilități pentru a schimba lats în euro și pentru a recupera numerar în monedă națională. În plus, s-a creat o listă de control cu acțiunile necesare trecerii la moneda euro pentru a facilita monitorizarea progresului la nivel municipal. În noiembrie 2013, vor fi luate măsuri de comunicare specifice pentru cetățenii și întreprinderile din zonele rurale, inclusiv pentru grupurile vulnerabile, minorități și comunitatea de limbă rusă. Autoritățile letone au organizat în 2013 peste 160 de acțiuni de formare privind introducerea monedei euro, inclusiv forumuri regionale și seminarii profesionale (a se vedea secțiunea 3 de mai jos). Aceste măsuri ar trebui să se dovedească utile în perioada de trecere la moneda euro, deoarece, pe lângă mass media și internet, autoritățile locale constituie adesea singurul furnizor de informații în zonele îndepărtate. În faza finală a trecerii la moneda euro ar trebui să se monitorizeze în permanență aplicarea integrală a acțiunilor identificate pe lista de control. Participarea Poștei letone la trecerea la moneda euro (a se vedea secțiunea 2.2. de mai sus) va îmbunătăți semnificativ prestarea serviciilor de schimb de bani în zonele rurale. Cursurile de formare pentru angajații poștei și curieri (aproape toți angajații care au contact direct cu clienții) care acoperă, printre altele, manipularea numerarului și elementele de securitate, au început la 1 octombrie 2013 și se desfășoară încă. 50 de angajați suplimentari vor sprijini personalul oficiilor poștale în primele săptămâni de după „ziua €”. Măsurile de securitate, precum și instalațiile de depozitare și de numărare au fost consolidate în vederea schimbării monetare. În cele din urmă, Poșta letonă a pregătit măsuri de comunicare specifice privind trecerea la moneda euro. Comercianții cu amănuntul au un rol important în trecerea la moneda euro, deoarece clienții tind să-i folosească ca „mini-bănci” pentru a schimba moneda națională în euro (în special dacă nu sunt sucursale ale băncilor în apropiere). Majoritatea comercianților cu amănuntul letoni, inclusiv lanțurile de supermagazine au început pregătirile pentru trecerea la moneda euro abia după decizia Consiliului din 9 iulie 2013. Pe lângă necesitatea sporită de numerar (a se vedea secțiunea 2.2. de mai sus), printre aspectele esențiale pentru comercianții cu amănuntul se numără și respectarea cerințelor privind dubla afișare a prețurilor și participarea la campania „Introducem corect moneda euro” (a se vedea secțiunea 2.3 de mai sus), formarea angajaților, adaptarea instalațiilor de depozitare a numerarului și măsurile de securitate, precum și aspectele informatice. Pregătirile magazinelor alimentare mari par destul de avansate. La sfârșitul lunii octombrie 2013, cele mai multe dintre acestea și-au estimat nevoile în materie de numerar pentru alimentarea anticipată secundară și au încheiat acorduri cu băncile privind alimentarea anticipată secundară. Casierii principali din fiecare magazin vor participa la cursuri de formare oferite de Banca Letoniei (a se vedea secțiunea 2.2. de mai sus) în noiembrie 2013, urmând ca apoi să își instruiască intern colegii. Formarea va include o pregătire practică în manipularea numerarului în două monede. Sistemele informatice au fost verificate și sunt capabile să funcționeze atât pentru plăți în euro, cât și în lats, inclusiv pentru plăți mixte. Dacă se consideră necesar, vor fi instalate detectoare de bancnote contrafăcute. Ofertele în ceea ce privește creșterea măsurilor de securitate au fost lansate și negocierile cu companiile care transportă numerar au început la sfârșitul lunii octombrie 2013. În vederea reducerii presiunii asupra casierilor și a limitării timpului de așteptare la case, se recomandă să se ia măsuri suplimentare, cum ar fi utilizarea unor cutii separate pentru numerar lats pentru a-l putea „scoate direct și ușor din circulație”, deschiderea unor birouri de informații în magazinele mari pentru a răspunde întrebărilor clienților și recrutarea de personal temporar pentru ambalarea produselor. În pofida unui bun nivel de informare care există și în zonele rurale privind aspectele practice legate de trecerea la moneda euro, băcăniile (care au o cotă de piață de 30 % în Letonia) încă par a fi puțin pregătite pentru trecerea la moneda euro și par să se teamă de provocările și de costurile implicate, în special în perioada de dublă circulație. Având în vedere importanța deosebită a micilor comercianți cu amănuntul din zonele rurale, se recomandă abordarea acestor temeri la nivel local și consolidarea măsurilor de sensibilizare spre sfârșitul anului. Pregătirile din cadrul întreprinderilor, în special în regiunile rurale, ar trebui să fie monitorizate periodic și ar trebui să se intensifice acțiunile de sensibilizare cu privire la aspectele practice legate de trecerea la moneda euro. Ar trebui să se acorde o atenție specială informării cu privire la trecerea la moneda euro a persoanelor în vârstă cărora le vine greu să-și părăsească domiciliul. Este posibil ca acestea să aibă nevoie de ajutor și pentru schimbarea banilor vechi. Se recomandă ca asistenții sociali să fie instruiți pentru a fi capabili să răspundă la întrebări elementare legate de trecerea la euro. 3. Activitățile de comunicare și opinia publică După Decizia Consiliului din 9 iulie 2013, autoritățile letone au lansat faza intensivă a punerii în aplicare activităților de comunicare conexe trecerii la moneda euro. Campania de comunicare, coordonată de Ministerul de Finanțe, implică o combinație de instrumente și mijloace de comunicare (publicitate prin poșta, seminarii și cursuri de formare, mass media socială, televiziune și presa scrisă) și vizează diferite grupuri (de exemplu, publicul larg, copiii de vârstă școlară, grupurile vulnerabile, întreprinderile). Cancelaria de Stat, Ministerul Economiei, Banca Letoniei, Ministerul Educației și Științei, Ministerul Educației, Asociația letonă a băncilor comerciale și alte instituții publice și private întreprind activități de comunicare complementare. Ministerului Economiei, în strânsă cooperare cu Ministerul de Finanțe, pune în aplicare campania „Introducem corect moneda euro” care tratează problema temerii potrivit căreia introducerea monedei euro va duce la creșterea prețurilor. Campania mass media a început în septembrie 2013 cu diferite spoturi TV care vizează implicarea emoțională a publicului și care explică aspectele practice ale procesului de trecere la moneda euro. Campania este completată de presa scrisă, radio, publicitatea electronică și publicitatea în spații deschise prin intermediul mass-mediei. În procesul de selecție a mass-mediei, se acordă o atenție specială capacității de a acoperi și grupurile vulnerabile din zonele îndepărtate și populația rusofonă. Campania „Introducem corect moneda euro” este organizată în două valuri: prima fază a început în septembrie cu spoturi la televiziune și publicitate, destinate informării întreprinderilor, acestea fiind invitate să adere la memorandum; a doua fază se derulează din octombrie până în decembrie și vizează informarea consumatorilor cu privire la obiectivele campaniei și încurajarea acestora să facă cumpărături la punctele de vânzare care au semnat memorandumul și care, prin urmare, și-au luat angajamentul de a nu folosi perioada de trecere la moneda euro pentru a-și stabili prețurile în mod abuziv. De asemenea, în septembrie și octombrie au avut loc „forumuri regionale” pentru întreprinderi și cetățeni. Confederația Letonă a Angajatorilor, Camera de Comerț din Letonia și Asociația letonă a comercianților au organizat ateliere destinate întreprinderilor prin care acestea erau informate cu privire la campania „Introducem corect moneda euro”, care includeau și întâlniri cu funcționari guvernamentali și cu economiști. Cu ocazia evenimentului, întreprinderile au avut posibilitatea de a participa la această inițiativă. Cifre recente arată că participarea mediului de afaceri mai poate fi îmbunătățită. În regiuni sunt organizate seminarii și evenimente regulate pentru întreprinderi, pentru profesioniștii care manipulează numerar și pentru grupurile vulnerabile. Pentru a informa profesorii și elevii, Ministerul Educației a distribuit în toate școlile o broșură de informare destinată profesorilor și a pregătit benzi desenate care urmează să fie introduse în programele de învățământ ale școlilor. Mai multe activități au fost organizate special pentru persoanele cu deficiențe de vedere și de auz. Au fost formate persoane la nivel local pentru a putea oferi apoi persoanelor cu deficiențe de vedere îndrumare suplimentară referitoare la designul monedelor și al bancnotelor, la elementele de securitate și la modalitățile generale de conversie. În cadrul acestor seminarii s-au efectuat teste cu monede și bancnote și au fost distribuite pe larg materiale informative în limbaj Braille și materiale audio. Publicitatea prin poștă adresată tuturor gospodăriilor din Letonia este programată pentru luna noiembrie 2013. Șase versiuni adaptate la nivel regional sunt în curs de elaborare, câte una pentru fiecare regiune din Letonia (Kurzeme, Vidzeme, Latgale, Zemgale, Riga), inclusiv o versiune separată în limba rusă. În cadrul Acordului de parteneriat semnat între Ministerul de Finanțe din Letonia și Comisie la 10 iulie 2012, au fost puse în practică o serie de activități comune de comunicare: o Conferință privind trecerea la moneda euro în septembrie 2013, un seminar pentru ziariștii letoni și expoziția itinerantă referitoare la moneda euro. Expoziția itinerantă referitoare la moneda euro a fost deschisă la Riga în septembrie și va merge la Daugavpils și Liepaja înainte de sfârșitul anului. De asemenea, Comisia a furnizat autorităților letone diverse publicații. Banca Centrală Europeană cooperează cu Banca Letoniei în vederea consolidării sinergiilor și maximizării impactului activităților campaniei de comunicare. Acestea au lansat o campanie de informare la sfârșitul lunii octombrie care utilizează o gamă largă de instrumente (televiziune, presa scrisă, presa electronică și publicitatea în spații deschise, precum și alte materiale de informare) și se concentrează pe aspectul vizual al bancnotelor și al monedelor euro, pe elementele de securitate și pe date și fapte esențiale referitoare la trecerea la moneda euro. Expoziția Băncii Centrale Europene privind moneda euro a fost deschisă la Riga la 25 octombrie 2013. Comisia monitorizează îndeaproape sondajele de opinie comandate de Ministerul de Finanțe. Ultimele rezultate disponibile (octombrie 2013) arată un sprijin stabil dar modest pentru introducerea monedei euro – cu 39 % dintre respondenți fiind în favoarea acesteia (-1pp față de septembrie 2013). Nivelul de sensibilizare a publicului cu privire la aspectele legate de trecerea la moneda euro continuă să crească, 72 % dintre respondenți considerând că sunt bine informați (+2pp față de rezultatele din septembrie și +10pp față de aprilie-mai 2013). În plus, 94% dintre letoni știu că ziua adoptării monedei euro este 1 ianuarie 2014 (+33pp față de aprilie-mai). Cu toate acestea, creșterile de preț nejustificate rămân o preocupare serioasă pentru o mare parte din populația Letoniei (83 %). Comisia va desfășura sondaje de opinie Eurobarometru în Letonia înainte, în timpul și după perioada de dublă circulație, începând din luna decembrie 2013. Ultima fază a campaniei de informare din Letonia ar trebui să abordeze preocupările rămase referitoare la introducerea monedei euro și creșterea încrederii consumatorilor. Pentru a înlătura temerile persistente cu privire la creșterea prețurilor în perioada de trecere la moneda euro, cetățenii trebuie să fie informați în mod constant cu privire la rezultatele monitorizării prețurilor și ale celorlalte activități de control. [1] Decizia 2013/387/UE a Consiliului din 9 iulie 2013 privind adoptarea de către Letonia a monedei euro la 1 ianuarie 2014 (JO L 195, 18.7.2013, p. 24). [2] Regulamentul (UE) nr. 870/2013 al Consiliului din 9 iulie 2013 de modificare a Regulamentului (CE) nr. 2866/98 în ceea ce privește rata de conversie a monedei euro pentru Letonia (JO L 243, 12.9.2013, p. 1). [3] Raportul Comisiei către Parlamentul European, Consiliu, Banca Centrală Europeană, Comitetul Economic și Social European și Comitetul Regiunilor —Al doisprezecelea raport privind pregătirile practice în vederea viitoarei extinderi a zonei euro din 23 iulie 2013 — COM(2013) 540 final.